《赠德仲》
宋代·苏辙

我昔见子京邑时，须发如漆无一丝。
今年相见颍昌布，霜雪满面知为谁。
故人分散隔生死，孑然惟以影自随。
怜子肝心如铁石，昔所谓可今不移。
世间取舍竟谁是，惟有古佛终难欺。
嗟哉我自不知子，意子清净持律师。
忽然微笑不言语，袖中锦绣开新诗。
可怜相识二十载，终日对面初不知。
蚌含明珠不肯吐，暗行沙底藏光辉。
蚌为身计良可耳，旁人不悟宁非嗤。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。